FI Euroopan unionin virallinen lehti CE 78/467

(2004/C 78 E/0492)

KIRJALLINEN KYSYMYS E-3131/03

esittäjä(t): José Ribeiro e Castro (UEN) komissiolle

(23. lokakuuta 2003)

Aihe: Cavalo do Sorraia -hevosrotu

Cavalo Ibérico -hevonen, kansanomaiselta nimeltään Cavalo do Sorraia, jota asiantuntijat pitävät Iberian niemimaan alkukantaisena hevosrotuna, on kuolemassa sukupuuttoon.

Asiantuntijoiden mukaan kyseinen hevonen esiintyy Espanjassa La Piletan ja Portugalissa Escouralin luolamaalauksissa. Uskotaan, että roomalaisten legioonien ratsuhevoset olisivat olleet tätä rotua ja että niitä olisi viety Amerikkoihin satoja vuosia kestäneen kolonisaation aikana ja siten kyseinen rotu olisi useimpien Amerikan mantereella olevien hevosrotujen kantarotu. Tästä rodusta on peräisin ehkä myös espanjalainen Cavalo Andaluz -rotu ja portugalilainen Cavalo Lusitano -rotu.

Portugalissa on valtaosa tämän rodun edustajista, vuonna 2002 niiden lukumäärän arvioitiin jäävän alle sadan.

Koska Cavalo do Sorraia -rodun hevosia on vähän ja ne ovat alkukantaisia, ne ovat geneettiseltä perimältään erityisen arvokkaita.

— Aikooko komissio tukea toimia Cavalo do Sorraia -rodun säilyttämiseksi?

— Mitä tietoja komissiolla on kyseisen rodun alkuperästä ja geeniperinnöstä?

— Onko komissio valmis yhteistyöhön niiden viranomaisten ja laitosten kanssa, jotka ovat kehittäneet ohjelmia kyseisen rodun suojelemiseksi?

— Mitä yhteisön tukia näiden hevosten kasvattajat voisivat hakea?

Franz Fischlerin komission puolesta antama vastaus

(2. joulukuuta 2003)

Vuosina 1994—1999 Euroopan yhteisö on tarjonnut mahdollisuuden biologisen ja geneettisen monimuotoisuuden säilyttämiseen maataloudessa neuvoston asetuksella (EY) N:o 1467/94 (1). Asetuksella käynnistettiin yhteisön ohjelma maatalouden geneettisten voimavarojen säilyttämiseksi, kuvaamiseksi, keräämiseksi ja käyttämiseksi. Ohjelman tuoma lisäarvo yksittäisissä jäsenvaltioissa toteutettuihin toimiin nähden saatiin kansainvälisestä yhteistyöstä. Edunsaajina saattoivat olla kaikki fyysiset tai juridiset henkilöt, jotka ovat jonkin jäsenvaltion kansalaisia tai harjoittavat toimintaansa Euroopan yhteisössä. Asetuksen ansiosta on voitu rahoittaa 21 hanketta, joista neljä on liittynyt eläinten geneettisiin voimavaroihin. Yhdessäkään hankkeessa ei ole ehdotettu Sorraia-hevosen suojelemista.

Samana ajanjaksona yhteisö on tukenut uhanalaisten paikallisten rotujen kasvattamista neuvoston asetuksen (ETY) N:o 2078/92 (2) (2 artikla) puitteissa. Näin 35 Sorraia-rodun hevosta on saanut tukea Portugalissa.

Vuodesta 2000 lähtien yhteisö on tukenut uhanalaisten rotujen suojelutoimenpiteitä neuvoston asetuksella (EY) N:o 1257/1993 (3) (luku VI) ja sen soveltamista koskevista yksityiskohtaisista säännöistä annetulla komission asetuksella (ETY) N:o 445/2002 (4) (14 artikla).

Jälkimmäisessä asetuksessa säädetään, että yhteisön tuella voidaan kasvattaa ”sellaisia paikallisia kotieläinrotuja, jotka ovat peräisin kyseiseltä alueelta ja jotka ovat uhanalaisia kasvatuksesta luopumisen vuoksi”. Näiden rotujen on täytettävä neuvoston asetuksen (EY) N:o 445/2002 liitteessä I määritellyt kasvatuksesta luopumisen vuoksi uhanalaisten paikallisten rotujen kynnysmääriä koskevat kriteerit. Mikäli jäsenvaltiot päättävät sisällyttää tällaisen toimenpiteen maaseudun kehittämissuunnitelmiinsa, tukea myönnetään maanviljelijöille, jotka tekevät ympäristösitoumuksensa vähintään viideksi vuodeksi. Lisäksi neuvoston asetusta (EY) N:o 445/2202 sovelletaan sellaisiin tuotantoeläimiin, jotka on rekisteröity hyväksytyn järjestön pitämään kantakirjaan. Portugalin viranomaiset ovat ilmoittaneet komissiolle, että l'Associação de Criadores do Cavalo Ibérico de Tipo Primitivo — Sorraia (AICS) -järjestö on hyväksytty komission päätöksen 92/353/ETY (5) mukaisesti pitämään Sorraia-hevosrodun kantakirjaa.

Portugalin viranomaiset ovat sisällyttäneet Portugalin mantereen maaseudun kehittämissuunnitelman (Ruris-ohjelma) ”alkuperäisten rotujen säilyttämisen” -ympäristötoimenpiteeseen säännöksiä Sorraia-rodun säilyttämiseksi. Tämän uhanalaisen rodun kasvattajat ovat siis vuodesta 2000 lähtien voineet saada ohjelman kautta tukea, mikäli he täyttävät siinä määritellyt ehdot ja noudattavat siihen liittyviä sitoumuksia. Vuosina 2001 ja 2002 jätettiin kahdeksaa Sorraia-rodun tammaa koskevat hakemukset, ja näille hankkeille on jo myönnetty tukea.

Lisäksi piakkoin eli kaudella 2003—2006 on käytössä yhteisön uusi ohjelma maatalouden geneettisten voimavarojoen säilyttämiseksi, kuvaamiseksi, keräämiseksi ja käyttämiseksi. Komission ehdotus on jo lähes valmis. Kun neuvosto on hyväksynyt sen, kaikki asianosaiset henkilöt (kansalliset/alueelliset viranomaiset, yhteisöt, yksittäiset henkilöt) voivat vastata komission esittämiin pyyntöihin toimintaehdotuksista. Itsenäiset asiantuntijat valitsevat hankkeet, jotka voivat saada yhteisön osarahoitusta.

— Komissiolla on tietoja Sorraia-hevosen alkuperästä ja geeniperinnöstä. Tieto on myös yleisön saatavilla FAOn tuotantoeläinten geneettisiä voimavaroja käsittelevän tietokannan (http://dad.fao.org) ja AICS-järjestön Internet-sivujen (www.aicsorraia.fc.ul.pt) ansiosta.

(1) Neuvoston asetus (EY) N:o 1467/94, annettu 20 päivänä kesäkuuta 1994, maatalouden geneettisten voimavarojen säilyttämisestä, kuvauksesta, keräämisestä ja käytöstä (EYVL L 159, 28.6.1994).

(2) Neuvoston asetus (ETY) N:o 2078/92, annettu 30 päivänä kesäkuuta 1992, ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä (EYVL L 215, 30.7.1992).

(3) Neuvoston asetus (EY) N:o 1257/1999, annettu 17 päivänä toukokuuta 1999, Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta (EYVL L 160, 26.6.1999).

(4) Komission asetus (EY) N:o 445/2002, annettu 26 päivänä helmikuuta 2002, Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä (EYVL L 74, 15.3.2002).

(5) Komission päätös 92/353/ETY, tehty 11 päivänä kesäkuuta 1992, rekisteröityjen hevoseläinten kantakirjoja pitävien tai perustavien järjestöjen ja yhdistysten hyväksymisen tai tunnustamisen perusteista (EYVL L 192, 11.7.1992).